## Odluka Ustavnog suda Republike Hrvatske broj U-II-99/1995. od 24. siječnja 1996.

### NN 11/1996 (9.2.1996.), Odluka Ustavnog suda Republike Hrvatske broj U-II-99/1995. od 24. siječnja 1996.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu dr. Velimir Belajac, dopredsjednik
Suda, te suci Zdravko Bartovčak, dr. Nikola Filipović, Ante
Jelavić Mitrović, mr. Vojislav Kučeković, Jurica
Malčić, mr. Hrvoje Momčinović, Ivan Marijan Severinac,
Milan Vuković i Mladen Žuvela, odlučujući povodom prijedloga
Hrvatske stranek prava - Podružnica Kutina, radi ocjene ustavnosti i zakonitosti
Odluke o uvođenju doprinosa za javnu rasvjetu ("Službene novine
Grada Kutine", broj 8/94), na sjednici održanoj dana 24. siječnja
1996. donio je slijedeću

## **ODLUKU**

1. Pokreće se postupak za ocjenu ustavnosti i za-

konitosti Odluke o uvođenju doprinosa za javnu rasvjetu od 19.
prosinca 1994. ("Službene novine Grada Kutine", broj 8/94), te
se odluka ukida.

2. Ova će se odluka objaviti u "Narodnim novinama" i
u "Službenim novinama Grada Kutine".

Obrazloženje

Hrvatska stranka prava - Podružnica iz Kutine - podnijela je ovom Sudu
temeljem članka 15. stavak 1. Ustavnog Zakona o Ustavnom sudu Republike
Hrvatske ("Narodne novine", broj 13/91) prijedlog za pokretanje
postupka ocjene ustavnosti i zakonitosti Odluke citirane u izreci, a koju
je donijelo Gradsko vijeće Grada Kutine 19. prosinca 1994.

Osporenom odlukom uvodi se na području grada Kutine doprinos
za plaćanje i održavanje javne rasvjete u visini od 3,5% od iznosa
računa za utrošenu električnu energiju za sve potrošače
(pravne i fizičke osobe) električne energije u naseljima
koja imaju uvedenu javnu rasvjetu.

Predlagatelji smatraju da je osporena Odluka u suprotnosti sa člankom
14. stavak 2. i člankom 51. Ustava Republike Hrvatske, kao i sa
člankom 10. stavak 1. točka 1., 3. i 8. Zakona o elektroprivredi
("Narodne novine", brj 31/90, 47/90, i 26/93), te su predložili
da Ustavni sud obzirom na težinu povrede osporenu odluku u cijelosti poništi.

Sud je prihvatio prijedlog za ocjenu ustavnosti i zakonitosti osporene
odluke, ali ne u cijelosti iz onih razlgoa koje je naveo predlagatelj.

Temeljem članka 40. Poslovnika Ustavnog suda Republike Hrvatske
("Narodne novine", broj 29/94) Sud je prijedlog predlagatelja
dostavio na izjašnjenje Gradskom vijeću Grada Kutine.

Gradsko vijeće Grada Kutine smatra da osporenom odlukom nisu povrijeđene
niti ustavne odredbe, koje garantiraju jednakost građana i pravnih
osoba pred zakonom, a niti citirane odredbe Zakona o elektroprivredi. Pravni
osnov za donošenje osporene Odluke je prema Gradskom vijeću Grada
Kutine članak 25. Zakona o određivanju poslova iz samoupravnog
djelokruga jedinica lokalne samouprave i uprave ("Narodne novine",
broj 75/93) i članak 2. stavak 1. točka 5. Zakona o komunalnim
djelatnostima ("Narodne novine", broj 15/79), a koji je prestao
važiti stupanjem na snagu Zakona o komunalnom gospodarstvu ("Narodne
novine", broj 36/95).

Polazeći od navoda prijedloga, odgovora na prijedlog te od odredbe
članka 3. Ustava Republike Hrvatske, koja određuje jednakost
i vladavinu prava kao najvišu vrednotu ustavnog poretka Republike Hrvatske,
Sud je pokrenuo postupak za ocjenu ustavnosti i zakonitosti osporene odluke
i utvrdio da je ista protivna odredbi članka 14. stavak 2. Ustava,
članku 68. stavak 3. točka 1 do 8 Zakona o lokalnoj samoupravi
i upravi ("Narodne novine", broj 90/92, 94/93 i 117/93) i članku
19. stavak 1. i članku 20. stavak 4. Zakona o komunalnom gospodarstvu
("Narodne novine", broj 36/95 i 109/95).

Članak 14. stavak 2. Ustava određuje da su svi građani
pred zakonom jednaki, a da bi se to pravo građana i pravnih osoba osiguralo
nužno je da svi građani imaju ravnopravan položaj i u odnosu na financiranje
javnih potreba, a u što svakako spada i trošak javne rasvjete. Ta jednakost
građana bit će osigurana samo u slučaju ukoliko će
i pravne i fizičke osobe plaćati samo one doprinose na koje
ih obvezuje zakon ili na zakonu utemeljene odluke jedinice lokalne samouprave
i uprave.

Osporena odluka je u suprotnosti sa člankom 68. stavak 3. točka
1 do 8 Zakona o lokalnoj samoupravi i upravi.

Članak 3. Zakona o financiranju jedinica lokalne samouprave i
uprave ("Narodne novine", broj 117/93) određuju da jedinica
lokalne samouprave i uprave stječe prihode od vlastitih sredstava,
od zajedničkih poreza i od dotacija iz državnog i županijskog proračuna.

Prema članku 68. stavak 3. Zakona o lokalnoj samoupravi i upravi
prihodi jedinica lokalne samouprave su osobito:

1. prihodi od nepokretnih i pokretnih stvari u njihovom vlasništvu;

2. prihodi od poduzeća i drugih pravnih osoba u njihovom vlasništvu,
te prihodi od koncesija koje odobrava jedinica lokalne samouprave;

3. prihodi od prodaje pokretnih i nepokretnih stvari u njihovom vlasništvu;

4. darovi, nasljedstva i legati;

5. općinski, gradski i županijski porezi i naknade, te takse,
čije stope u granicama određenim zakonom utvrđuje samostalno;

6. pomoć i dotacije Republike Hrvatske predviđene u državnom
proračunu, odnosno u posebnom zakonu;

7. naknade iz državnog proračuna za obavljanje poslova državne
uprave koji su preneseni na njih i

8. drugi prihodi utvrđeni zakonom.

Iz naprijed citiranog stavka 3, a osobito iz točke 8. stavka
3. proizlazi da je jedinica lokalne samouprave i uprave u pribavljanju
prihoda ograničena zakonom i da može prikupljati samo ona sredstva
na koja je ovlašćuje zakon.

Propisujući uvođenje doprinosa za javnu rasvjetu protivno
citiranim odredbama članka 68. stavka 3. Zakona o lokalnoj samoupravi
i upravi, povrijeđen je taj zakonski propis, a time i odredba iz članka
3. i 14. stavak 2. Ustava Republike Hrvatske.

Navedenom odlukom nije povrijeđena odredba Ustava iz članka
51, a također niti članak 10. stavak 1, 3. i 8. Zakona o elektroprivredi,
jer iako je utrošak električne energije utvrđen kao osnov za
izračunavanje doprinosa za javnu rasvjetu u osporenoj odluci, njom
nije mijenjana cijena električne energije.

Neosnovan je navod Gradskog vijeća Grada Kutine da je osnov za
uvođenje doprinosa za javnu rasvjetu osporenom Odlukom bio članak
25. Zakona o određivanju poslova iz samoupravnog djelokruga jedinica
lokalne samouprave i uprave, koji je u međuvremenu ukinut člankom
34. Zakona o komunalnom gospodarstvu i to stupanjem na snagu tog Zakona
dana 9. lipnja 1995.

Međutim, citirani članak 25. Zakona o određivanju poslova
iz samoupravnog djelokruga jedinica lokalne samouprave i uprave i za vrijeme
važenja nije davao mogućnost uvođenja osporenog doprinosa, već
je samo određivao nadležnost jedinica lokalne samouprave i uprave u
području komunalne djelatnosti.

Osporena odluka je u suprotnosti i sa člankom 19. stavak 1. i
člankom 20. stavak 4. Zakona o komunalnom gospodarstvu.

Uredbom o izmjenama i dopunama Zakona o komunalnom gospodarstvu ("Narodne
novine", broj 109/95) "javna rasvjeta" je ponovo utvrđena
kao komunalna djelatnost, a člankom 19. stavak 1. Zakona o komunalnom
gospodarstvu sredstava za financiranje javne rasvjete osiguravaju se kroz
komunalnu naknadu.

Članak 20. stavak 4. istoga Zakona propisao je način određivanja
komunalne naknade i odredio da se komunalna naknada plaća po jedinici
korisne površine stambenog ili poslovnog prostora, odnosno građevinskog
zemljišta.

Određivanje komunalne naknade na način kako je određen
osporenom odlukom je suprotan citiranom Zakonu. Radi naprijed navedenog
Sud je u skladu sa člankom 22. stavak 1. i 2. Ustavnog zakona o
Ustavnom sudu Republike Hrvatske Odluku o uvođenju doprinosa za javnu
rasvjetu na području graad Kutine od 19. prosinca 1994. obzirom
na težinu povrede ukinuo.

Objava odluke temelji se na članku 20. stavak 1. i 2. Ustavnog
zakona o Ustavnom sudu Republike Hrvatske ("Narodne novine",
broj 13/1991).

Broj: U-II-99/1995.

Zagreb, 24. siječnja 1996.

USTAVNI SUD REPUBLIKE HRVATSKE

Dopredsjednik

**dr. Velimir Belajec,** v. r.

Odluka, NN 11/1996-180